Kommissionens forordning (EF) nr. 2419/2001

af 11. december 2001

om gennemførelsesbestemmelser for det integrerede system for forvaltning og kontrol af visse EF-støtteordninger, der indførtes ved Rådets forordning (EØF) nr. 3508/92

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger(1), senest ændret ved Kommissionens forordning (EF) nr. 495/2001(2), særlig artikel 12, og

ud fra følgende betragtninger:

(1) Det integrerede system for forvaltning og kontrol af visse EF-støtteordninger, der oprettedes ved forordning (EØF) nr. 3508/92 (i det følgende benævnt "det integrerede system") har vist sig at være et hensigtsmæssigt og effektivt middel til gennemførelse af de ordninger med direkte betalinger, der først indførtes som følge af reformen af den fælles landbrugspolitik i 1992, og som senere er blevet videreudviklet i forbindelse med Agenda 2000-foranstaltningerne. Kommissionens forordning (EØF) nr. 3887/92 af 23. december 1992 om gennemførelsesbestemmelser for det integrerede system for forvaltning og kontrol af visse EF-støtteordninger(3), senest ændret ved forordning (EF) nr. 2721/2000(4), er siden ikrafttrædelsen blevet ændret adskillige gange. Desuden viser erfaringen og navnlig indførelsen af elektroniske hjælpemidler ved forvaltningen af ordningerne, at flere bestemmelser i den pågældende forordning bør tages op til fornyet overvejelse. Da der bør foretages yderligere ændringer, bør forordning (EØF) nr. 3887/92 af klarheds- og rationaliseringshensyn udskiftes med nærværende forordning.

(2) For at sikre en effektiv kontrol og for at forhindre, at der indgives flere ansøgninger til forskellige udbetalende organer i samme medlemsstat, bør medlemsstaterne fastlægge ét enkelt system til registrering af identiteten for de landbrugere, der indgiver ansøgninger, som er omfattet af det integrerede system. Medlemsstaterne bør dog have en overgangsperiode til indførelsen af et sådant system.

(3) Under hensyntagen til de forskellige identifikationssystemer i Fællesskabet bør medlemsstaterne bemyndiges til at fastlægge systemer for identifikation af arealer på grundlag af andre enheder end marker. Denne mulighed bør forbindes med visse forpligtelser med henblik på at sikre en pålidelig identifikation. Desuden bør hver medlemsstat med henblik på en effektiv overvågning fastlægge minimumsstørrelsen for en mark, der kan anmeldes i en arealstøtteansøgning.

(4) Begreberne "mark" og "foderareal" bør præciseres for at sikre, at markerne anmeldes og identificeres korrekt.

(5) Arealstøtteansøgningernes indhold bør nærmere fastlægges. Med henblik på en effektiv kontrol bør enhver form for arealanvendelse angives i arealstøtteansøgningen. Hvis medlemsstaterne for andre arealrelaterede EF-støtteordninger har indført forvaltnings- og kontrolsystemer, der er forenelige med det integrerede system i overensstemmelse med artikel 9a i forordning (EØF) nr. 3508/92, bør de dog have mulighed for fravige dette krav.

(6) Der er behov for at fastsætte særbestemmelser om de særlige forhold vedrørende producentsammenslutninger i sektoren for fåre- og gedekød som defineret i artikel 1, nr. 2, i Rådets forordning (EØF) nr. 3493/90 af 27. november 1990 om almindelige regler for ydelse af præmien til fåre- og gedekødsproducenter(5), senest ændret ved forordning (EF) nr. 2825/2000(6).

(7) En arealstøtteansøgning, der kun indgives med henblik på at anmelde græsarealer uden for omdrift, skal ikke nødvendigvis indgives til myndighederne inden den samme frist som de, der generelt gælder for arealstøtteansøgninger, navnlig fordi forvaltningen af kontrolprogrammet for græsarealer uden for omdrift ikke skal følge samme tidsplan som kontrollen af arealer med markafgrøder. Medlemsstaterne bør derfor for sådanne arealstøtteansøgninger bemyndiges til at tillade en senere indgivelsesfrist end den, der fastsættes i overensstemmelse med artikel 6, stk. 2, i forordning (EØF) nr. 3508/92. Den dato, der fastsættes af medlemsstaterne, må dog ikke ligge senere end den 1. juli.

(8) Landbrugerne bør have ret til at ændre deres arealstøtteansøgninger indtil udløbet af tilsåningsfristen ifølge Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(7), senest ændret ved forordning (EF) nr. 1038/2001(8), forudsat at alle de særlige krav ifølge de gældende sektorbestemmelser overholdes, og at myndighederne endnu ikke har givet landbrugeren meddelelse om fejl i støtteansøgningen eller om en kontrol på stedet, hvor der konstateres fejl med hensyn til den del, der berøres af ændringen.

(9) Landbrugere, der kun ansøger om støtte, som ikke er afhængig af arealet, bør fritages for at skulle indgive arealstøtteansøgning.

(10) Med henblik på at lette forvaltningen af de forskellige ordninger for husdyrstøtte, bør der fastsættes fælles bestemmelser om de oplysninger, der skal gives i ansøgninger om husdyrstøtte.

(11) Ifølge Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(9) skal landbrugere, der holder kvæg, meddele data om disse dyr til en elektronisk database. I artikel 21 i Rådets forordning (EF) nr. 1254/1999 af 17. maj 1999 om den fælles markedsordning for oksekød(10), senest ændret ved forordning (EF) nr. 1512/2001(11), er det fastsat, at støtte kun kan ydes for dyr, der er identificeret og registreret i overensstemmelse med forordning (EF) nr. 1760/2000. Den elektroniske database har også fået stor betydning med hensyn til forvaltningen af støtteordningerne. Landbrugere, der indgiver ansøgninger under de pågældende støtteordninger, bør derfor rettidigt have adgang til de relevante oplysninger.

(12) Medlemsstaterne bør bemyndiges til at gøre brug af oplysningerne i den elektroniske database med henblik på indførelse af forenklede ansøgningsprocedurer, forudsat at den elektroniske database er pålidelig. Det bør derfor fastsættes, at oplysningerne i den elektroniske database kan indgå som en del af støtteansøgningen.

(13) Under hensyntagen til de nye kommunikationsmidler bør medlemsstaterne have adgang til at vedtage nationale bestemmelser om, at de meddelelser, som landbrugerne skal give under det integrerede system, kan indgives elektronisk.

(14) Hvis støtteansøgninger indeholder indlysende fejl, bør disse når som helst kunne rettes.

(15) Overholdelsen af fristerne for indgivelse af støtteansøgninger og for ændring af arealstøtteansøgninger er absolut nødvendig, for at de nationale myndigheder kan planlægge og efterfølgende udføre en effektiv kontrol af, at støtteansøgningerne er korrekte. Det bør derfor fastsættes, inden for hvilke tidsfrister forsinkede ansøgninger kan accepteres. Desuden bør der fastsættes en nedsættelse for at tilskynde landbrugerne til at overholde de fastsatte frister. I de tilfælde, hvor en landbruger kun skal anmelde græsarealer uden for omdrift og af den grund skal indgive en arealstøtteansøgning, kan kontrollen planlægges på anden måde. For sådanne tilfælde kan der fastsættes mindre nedsættelser, og åbnes mulighed for en længere frist. Såfremt en medlemsstat gør brug af muligheden for at fastsætte en senere frist for indgivelse af de arealstøtteansøgninger, der kun vedrører græsarealer uden for omdrift, bør der imidlertid ikke længere tillades indgivelse af ansøgninger efter den af medlemsstaten fastsatte frist.

(16) Landbrugerne bør på ethvert tidspunkt kunne tilbagekalde deres støtteansøgninger eller dele deraf, forudsat at myndighederne endnu ikke har givet landbrugeren meddelelse om fejl i støtteansøgningen eller om en kontrol på stedet, hvor der konstateres fejl med hensyn til den del, der berøres af tilbagekaldelsen.

(17) Det bør effektivt overvåges, at bestemmelserne om de støtteordninger, der forvaltes ved hjælp af det integrerede system, overholdes. I den forbindelse og for at opnå et ensartet kontrolniveau i alle medlemsstater er det nødvendigt at fastsætte detaljerede kriterier og tekniske procedurer for gennemførelsen af administrativ kontrol og kontrol på stedet, både hvad angår arealstøtteansøgninger og ansøgninger om husdyrstøtte. Hvor det er hensigtsmæssigt, bør medlemsstaterne søge at kombinere de forskellige former for kontrol i henhold til denne forordning og i henhold til andre EF-bestemmelser, så de foretages samtidigt.

(18) Det minimumsantal landbrugere, der skal kontrolleres på stedet under de forskellige støtteordninger, bør fastlægges. For landbrugere, der ansøger om støtte under de forskellige kvægordninger, bør der fastsættes en integreret bedriftsbaseret ordning.

(19) Udsnittet for minimumsprocenten for kontrol på stedet bør fastlægges dels på grundlag af en risikoanalyse, dels ved tilfældig udvælgelse. De faktorer, der hovedsageligt skal tages hensyn til ved risikoanalysen, bør nærmere fastlægges.

(20) Konstatering af væsentlige uregelmæssigheder bør medføre, at niveauet for kontrollen på stedet for det pågældende og det efterfølgende år hæves, så der opnås en acceptabel sikkerhed for, at de pågældende støtteansøgninger er korrekte.

(21) Kontrol på stedet af landbrugere, der har indgivet støtteansøgninger, skal ikke nødvendigvis foretages som kontrol af hvert enkelt dyr eller mark. I nogle tilfælde kan kontrollen foretages som en stikprøvekontrol. Hvor dette er tilladt, bør stikprøven skal være af et sådant omfang, at den giver et pålideligt og repræsentativt konfidensniveau. I nogle tilfælde kan det være nødvendigt at udvide stikprøven til en fuldstændig kontrol. Medlemsstaterne bør fastlægge kriterier for udvælgelsen af, hvad der skal kontrolleres ved stikprøven.

(22) For at kontrollen på stedet kan være effektiv, er det vigtigt, at de medarbejdere, der foretager kontrollen, får oplysning om grunden til, at bedriften er udvalgt til kontrol på stedet. Medlemsstaterne bør registrere oplysningerne herom.

(23) For at gøre det muligt for de nationale myndigheder og EF-organerne at foretage opfølgning af foretagen kontrol på stedet, bør kontroloplysningerne registreres i en kontrolrapport. Landbrugeren eller en repræsentant bør gives mulighed for at underskrive rapporten. Ved kontrol, der foretages ved telemåling, bør medlemsstaterne dog bemyndiges til kun at give landbrugeren mulighed herfor, hvis der konstateres uregelmæssigheder ved kontrollen. Uanset hvordan kontrollen på stedet foretages, bør landbrugeren modtage en kopi af rapporten, hvis der konstateres uregelmæssigheder.

(24) Ved kontrol på stedet omfatter kontrollen af arealerne normalt to dele, hvoraf den første består i kontrol og opmåling af de anmeldte marker på grundlag af grafisk materiale, luftfotografier m.v. Anden del består i en fysisk kontrol af markerne for at kontrollere den anmeldte afgrøde og dennes kvalitet samt markernes faktiske størrelse. Om nødvendigt bør der foretages opmåling. Den fysiske kontrol i marken kan foretages som stikprøvekontrol.

(25) De nærmere regler for bestemmelse af arealer og anvendte opmålingsmetoder bør fastlægges. Med hensyn til bestemmelsen af arealet for marker, der giver ret til arealstøtte, viser erfaringen, at det er nødvendigt at fastlægge den acceptable bredde af visse markelementer, navnlig hække, grøfter og mure. Ud fra særlige miljøhensyn vil det være hensigtsmæssigt at åbne mulighed for en vis fleksibilitet inden for de grænser, der er lagt til grund ved fastsættelsen af det regionale udbytte i henhold til forordning (EF) nr. 1251/1999.

(26) Betingelserne for anvendelse af telemåling i forbindelse med kontrol på stedet bør fastlægges, og det bør fastsættes, at der skal foretages fysisk kontrol i de tilfælde, hvor billedanalysen ikke giver klare resultater.

(27) Tidspunktet for og minimumsomfanget af kontrollen på stedet for landbrugere, der ansøger om husdyrstøtte, bør nærmere fastlægges for at sikre et ensartet kontrolniveau i alle medlemsstaterne. For at opnå en effektiv kontrol af, at erklæringerne i støtteansøgningerne og meddelelserne til den elektroniske database er korrekte, er det absolut nødvendigt at udføre en væsentlig del af sådanne kontrolbesøg i den periode, hvor dyrene stadig skal holdes på bedriften i henhold til forpligtelsen herom.

(28) Behørig identifikation og registrering af dyr af kvæg er en betingelse for støtte efter artikel 21 i forordning (EF) nr. 1254/1999. Det bør derfor sikres, at der kun ydes EF-støtte for dyr af kvæg, der er identificeret og registreret i overensstemmelse med forordning (EF) nr. 1760/2000. En sådan kontrol bør også foretages af de dyr af kvæg, der endnu ikke er ansøgt om støtte for, men som senere vil kunne omfattes af en støtteansøgning. Som følge af udformningen af flere af kvægstøtteordningerne vil der i mange tilfælde først blive indgivet ansøgning om støtte for sådanne dyr, efter at de har forladt bedriften.

(29) Der bør fastsættes særlige bestemmelser om kontrol på slagterier til kontrol af, at dyr, der er ansøgt om støtte for, er støtteberettigede, og at oplysningerne i den elektroniske database er korrekte. Medlemsstaterne bør bemyndiges til at anvende to forskellige grundlag ved udvælgelsen af slagterier til sådan kontrol.

(30) Med hensyn til slagtepræmien ved udførsel af kvæg er der som følge af de forskellige kontrolformål behov for særlige bestemmelser, der kan supplere de normale EF-kontrolbestemmelser vedrørende eksport.

(31) De kontrolbestemmelser, der gælder for husdyrstøtte, bør også, hvor det er hensigtsmæssigt, gælde i forbindelse med supplerende beløb i henhold til artikel 15 i forordning (EF) nr. 1254/1999.

(32) Med henblik på en effektiv beskyttelse af Fællesskabets finansielle interesser bør der vedtages passende foranstaltninger til bekæmpelse af uregelmæssigheder og svig. Der bør fastsættes særskilte bestemmelser for arealstøtteordningerne på den ene side og ordningerne for husdyrstøtte på den anden som følge af støtteordningernes forskellige karakter.

(33) Nedsættelser og udelukkelser bør fastsættes under hensyntagen til proportionalitetsprincippet og til de særlige problemer i forbindelse med tilfælde af force majeure og usædvanlige og naturlige omstændigheder. Disse nedsættelser og udelukkelser bør gradueres efter den begåede uregelmæssigheds grovhed og i den yderste konsekvens kunne medføre fuldstændig udelukkelse fra en eller flere støtteordninger for en nærmere fastsat periode.

(34) Ved fastsættelsen af nedsættelser og udelukkelser bør der tages hensyn til de særlige forhold, der kendetegner de forskellige ordninger, der er omfattet af det integrerede system. I forbindelse med arealstøtteansøgninger vedrører uregelmæssighederne normalt dele af arealerne, og angivelsen af et for stort areal for én mark kan modregnes i angivelsen af et for lille areal for en anden mark i samme afgrødegruppe. Hvad ansøgningerne om husdyrstøtte angår, fører konstaterede uregelmæssigheder til, at det pågældende dyr ikke er støtteberettiget. Med hensyn til arealstøtteansøgningerne bør det i forbindelse med konstaterede uregelmæssigheder fastsættes, at der inden for en bestemt tolerancemargin kun skal foretages en justering af støtteansøgningen, og at der kun foretages nedsættelser, hvis denne margin overskrides. For ansøgningerne om husdyrstøtte bør der foretages nedsættelser allerede fra det første dyr, for hvilket der konstateres en uregelmæssighed, men uanset nedsættelsens størrelse bør der anvendes en mindre hård sanktion, hvis der ikke konstateres uregelmæssigheder for mere end tre dyr. I alle andre tilfælde bør sanktionens omfang afhænge af, hvor stor en procentdel af dyrene, der konstateres uregelmæssigheder for.

(35) Særlige bestemmelser er nødvendige for at tage hensyn til de særlige forhold vedrørende landbrugere, der ansøger om husdyrstøtte og i den forbindelse anmelder foderarealer. Hvis der ved anmeldelsen af sådanne arealer angives for store arealer, men dette ikke medfører nogen større husdyrstøtte, bør der ikke foreskrives sanktioner herfor.

(36) Landbrugerne bør kunne udskifte ammekøer, kvier og malkekøer inden for de grænser, der er tilladt ifølge de relevante sektorbestemmelser.

(37) For så vidt angår kvægstøtteordningerne og overholdelsen af ordningen for identifikation og registrering af kvæg fastsat i forordning (EF) nr. 1760/2000, bør der fastsættes bestemmelser dels for de dyr af kvæg, der allerede er ansøgt om støtte for, og dels for de dyr af kvæg, der endnu ikke er ansøgt om støtte for, men som senere vil kunne omfattes af en støtteansøgning. Sådanne dyr af kvæg, der endnu ikke er ansøgt om støtte for, kan indebære en risiko for Den Europæiske Udviklings- og Garantifond for Landbruget (EUGFL). Som følge af støtteordningernes udformning vil det, når der indgives støtteansøgning for sådanne dyr, ofte ikke blive afsløret, at ordningen ikke er blevet overholdt. Desuden er en overholdelse af ordningen for identifikation og registrering af kvæg en forudsætning for, at der kan indføres en forenklet ansøgningsprocedure på grundlag af den elektroniske database. Overholdelse af ordningen, før støtteansøgningen faktisk indgives, er derfor absolut nødvendig for en effektiv beskyttelse af Fællesskabets finansielle interesser. Princippet om, at indlysende fejl når som helst kan korrigeres, bør dog også gælde for fejlagtige meddelelser til eller fejlagtige indførelser i de elementer, ordningen omfatter.

(38) Hvis en landbruger som følge af naturlige omstændigheder ikke er i stand til at overholde forpligtelserne i sektorbestemmelserne til at holde dyrene på bedriften, bør der ikke foretages nedsættelser og udelukkelser.

(39) Som følge af den betydning slagterierne har for, at nogle af kvægstøtteordningerne kan fungere korrekt, bør der fastsættes bestemmelser for de tilfælde, hvor slagterier groft uagtsomt eller forsætligt udsteder urigtige attester eller erklæringer.

(40) Med hensyn til uregelmæssigheder vedrørende supplerende betalinger efter artikel 14 i forordning (EF) nr. 1254/1999 bør medlemsstaterne fastsætte sanktioner svarende til dem, der er fastsat for areal- og husdyrstøtteordningerne, medmindre dette ville være uhensigtsmæssigt. Hvis det er tilfældet, bør medlemsstaterne fastsætte tilsvarende hensigtsmæssige sanktioner.

(41) Generelt bør der ikke foretages nedsættelser og udelukkelser, hvis landbrugeren har givet faktisk korrekte oplysninger, eller hvis han på anden måde kan godtgøre, at han ikke har gjort sig skyldig i forsømmelser.

(42) Landbrugere, der på et eller andet tidspunkt giver de nationale myndigheder meddelelse om fejl i støtteansøgninger, bør ikke pålægges en nedsættelse eller udelukkelse, uanset grunden til fejlen, forudsat at landbrugeren ikke har fået kendskab til, at myndighederne har til hensigt at foretage kontrol på stedet, og forudsat at myndighederne ikke allerede har underrettet landbrugeren om en uregelmæssighed i ansøgningen. Det samme bør gælde med hensyn til ukorrekte data i den elektroniske database.

(43) Hvis der for den samme landbruger skal foretages flere nedsættelser, bør disse være indbyrdes uafhængige og anvendes hver for sig. Desuden bør anvendelsen af de i denne forordning foreskrevne nedsættelser og udelukkelser ikke indskrænke anvendelsen af yderligere sanktioner, som måtte følge af andre EF-bestemmelser eller af national ret.

(44) Forvaltningen af små beløb er en administrativ belastning for medlemsstaternes myndigheder. Det vil derfor være rimeligt at bemyndige medlemsstaterne til at undlade at udbetale støttebeløb, der er mindre end et givet minimumsbeløb, og til at undlade at kræve tilbagebetaling af uberettiget udbetalte beløb, når de pågældende beløb er minimale.

(45) Hvis en landbruger som følge af force majeure eller usædvanlige omstændigheder ikke er i stand til at opfylde de forpligtelser, der følger af sektorbestemmelserne, bør han ikke af den grund miste sin ret til støtte. Det bør nærmere angives, hvilke tilfælde myndighederne navnlig vil kunne anerkende som usædvanlige omstændigheder.

(46) For at sikre en ensartet anvendelse af princippet om god tro i hele Fællesskabet, bør det i forbindelse med tilbagebetaling af uberettiget udbetalte beløb fastlægges, på hvilke betingelser dette princip kan påberåbes, uden at dette berører behandlingen af de pågældende udgifter i forbindelse med regnskabsafslutningen i henhold til forordning (EF) nr. 1258/1999 af 17. maj 1999 om finansiering af den fælles landbrugspolitik(12).

(47) Der bør fastlægges regler om, hvem der er berettiget til støtten i visse tilfælde, hvor bedriften overdrages.

(48) Generelt bør medlemsstaterne træffe de yderligere foranstaltninger, som måtte være nødvendige for, at denne forordning kan fungere efter hensigten. Medlemsstaterne bør yde hinanden gensidig bistand, hvor dette er nødvendigt.

(49) Kommissionen bør, hvor det er hensigtsmæssigt, underrettes om eventuelle foranstaltninger, som medlemsstaterne måtte træffe til ændring af deres gennemførelse af det integrerede system. Med henblik på Kommissionens effektive overvågning af det integrerede system bør medlemsstaterne sende visse årlige kontrolstatistikker til Kommissionen.

(50) De i denne forordning fastsatte foranstaltninger er i overensstemmelse med udtalelse fra Fondskomitéen -

UDSTEDT FØLGENDE FORORDNING:

AFSNIT I

GENERELT

Artikel 1

Anvendelsesområde

Ved denne forordning fastsættes gennemførelsesbestemmelserne for det integrerede forvaltnings- og kontrolsystem (i det følgende benævnt "det integrerede system"), der er fastlagt ved forordning (EØF) nr. 3508/92. Den indskrænker ikke anvendelsen af de særlige bestemmelser, der er fastsat i forordningerne om de enkelte støtteordninger.

Artikel 2

Definitioner

I denne forordning forstås ved:

a) "ordning for identifikation og registrering af kvæg": den ordning for identifikation og registrering af kvæg, der er fastlagt ved forordning (EF) nr. 1760/2000

b) "øremærke": øremærke til identifikation af de enkelte dyr som omhandlet i artikel 3, litra a), og artikel 4 i forordning (EF) nr. 1760/2000

c) "elektronisk database": den elektroniske database, der er omhandlet i artikel 3, litra b), og artikel 5 i forordning (EF) nr. 1760/2000

d) "dyrepas": det dyrepas, der skal udstedes i henhold til artikel 3, litra c), og artikel 6 i forordning (EF) nr. 1760/2000

e) "lister": de registre henholdsvis lister, som den, der holder dyrene, skal føre i henhold til artikel 4 i Rådets direktiv 92/102/EØF(13), eller artikel 3, litra d), og artikel 7 i forordning (EF) nr. 1760/2000

f) "elementer af ordningen for identifikation og registrering af kvæg": de elementer, der er omhandlet i artikel 3 i forordning (EF) nr. 1760/2000

g) "identifikationskode": den identifikationskode, der er omhandlet i artikel 4, stk. 1, i forordning (EF) nr. 1760/2000

h) "uregelmæssigheder": enhver form for overtrædelse af de bestemmelser, der er relevante for ydelsen af den pågældende støtte

i) "arealstøtteansøgning": ansøgning om støtte under støtteordninger som omhandlet i artikel 1, stk. 1, litra a), og litra b), nr. iii), i forordning (EØF) nr. 3508/92, med tilhørende erklæring om andre arealanvendelser, bl.a. anmeldelse af foderarealer til brug ved ansøgninger om husdyrstøtte

j) "ansøgning om husdyrstøtte": ansøgning om støtte under støtteordninger som omhandlet i artikel 1, stk. 1, litra b), nr. i) og ii), i forordning (EØF) nr. 3508/92

k) "anvendelse": anvendelsen af arealer, hvad angår afgrødetype eller vegetation eller arealer uden vegetation

l) "kvægstøtteordninger": støtteordninger som omhandlet i artikel 1, stk. 1, litra b), nr. i), i forordning (EØF) nr. 3508/92

m) "støtteordning for får/geder": støtteordning som omhandlet i artikel 1, stk. 1, litra b), nr. ii), i forordning (EØF) nr. 3508/92

n) "anmeldte dyr af kvæg": dyr af kvæg, der er omfattet af en ansøgning om husdyrstøtte under kvægstøtteordningerne

o) "uanmeldte dyr af kvæg": dyr af kvæg, der endnu ikke er omfattet af en ansøgning om husdyrsstøtte, men som er potentielt støtteberettigede under kvægstøtteordningerne

p) "periode, hvor dyrene skal holdes": den periode, hvor et dyr, for hvilket der er ansøgt om støtte, skal holdes på bedriften, jf. følgende bestemmelser:

- artikel 5 og artikel 9, stk. 1, i Kommissionens forordning (EF) nr. 2342/1999(14) for så vidt angår særlig handyrspræmie for kvæg

- artikel 16 i forordning (EF) nr. 2342/1999, for så vidt angår ammekopræmie

- artikel 37 i forordning (EF) nr. 2342/1999, for så vidt angår slagtepræmie

- artikel 1, stk. 3, i Kommissionens forordning (EØF) nr. 2700/93(15) for så vidt angår præmie for får og geder

q) "bruger af dyr": enhver fysisk eller juridisk person, som er ansvarlig for dyr, også midlertidigt, herunder under transport eller på et marked

r) "fastslået areal": det areal, for hvilket alle de fastsatte støttebetingelser er opfyldt

s) "fastslået dyr": et dyr, for hvilket alle de fastsatte støttebetingelser er opfyldt

t) "præmieperiode": den periode, som støtteansøgninger vedrører, uanset tidspunktet for deres indgivelse.

Artikel 3

Identifikation af landbrugere, der søger om støtte under det integrerede system

Medlemsstaterne indfører ét enkelt system til registrering af identiteten for hver landbruger, der indgiver en støtteansøgning, som er omfattet af det integrerede system.

Artikel 4

Markers identifikation og minimumsstørrelse

1. Det identifikationssystem, der er omhandlet i artikel 4 i forordning (EØF) nr. 3508/92, skal udformes således, at den enkelte mark identificeres. Medlemsstaterne kan fastsætte, at der anvendes en anden enhed end marken, f.eks. matriklen eller et antal sammenhængende marker med fælles varig afgrænsning. Medlemsstaterne sikrer, at markerne identificeres pålideligt, og de kræver bl.a., at arealstøtteansøgningerne vedlægges oplysninger eller dokumenter, der fastlægges nærmere af myndighederne, og som gør det muligt at stedfæste og opmåle den enkelte mark.

2. Hver medlemsstat fastlægger den minimumsstørrelse, en mark skal have, for at den kan danne grundlag for en ansøgning. Denne minimumsstørrelse må dog højst være på 0,3 ha.

Artikel 5

Generelle principper vedrørende marker

1. I forbindelse med denne forordning gælder følgende principper:

a) Et areal med træer, der også anvendes til planteavl som omhandlet i artikel 1 i forordning (EØF) nr. 3508/92, betragtes som en mark, hvis afgrøden kan dyrkes på betingelser, der svarer til betingelserne i samme region på marker uden træer.

b) Anvendes foderarealer i fællesskab, fordeler myndighederne imaginært arealerne mellem brugerne i forhold til disses anvendelse eller ret til anvendelse af arealerne.

c) Hvert foderareal skal være til rådighed for husdyrbrug i en minimumsperiode på syv måneder begyndende på en dato, som medlemsstaten fastlægger, og som ligger mellem den 1. januar og den 31. marts.

2. Hvis et foderareal ligger i en anden medlemsstat end den, hvor brugeren har sin landbrugsbopæl, kan det anses for at udgøre en del af den pågældende landbrugers bedrift, hvis landbrugeren fremsætter anmodning herom, og forudsat

a) at foderarealet ligger i umiddelbar nærhed af bedriften, og

b) at en væsentlig del af de landbrugsarealer, som landbrugeren driver, ligger i den medlemsstat, hvor han har sin bopæl.

AFSNIT II

STØTTEANSØGNINGER

KAPITEL I

Arealstøtteansøgninger

Artikel 6

Betingelser vedrørende arealstøtteansøgninger

1. En arealstøtteansøgning skal indeholde alle de oplysninger, der er nødvendige for at fastslå støtteberettigelsen, navnlig følgende:

a) landbrugerens identitet

b) oplysninger til identifikation af alle bedriftens marker, oplysninger om markernes areal, udtrykt i hektarer med to decimaler, beliggenhed og anvendelse, angivelse af, om det drejer sig om en mark med vanding, samt angivelse af den pågældende støtteordning

c) en erklæring fra landbrugeren om, at han er bekendt med betingelserne for de pågældende støtteydelser.

2. En arealstøtteansøgning indgivet af en landbruger, der er medlem af en producentsammenslutning som omhandlet i artikel 1, stk. 2, i forordning (EØF) nr. 3493/90, og som for samme kalenderår både ansøger om støtte under støtteordningen for får/geder og om støtte under en anden EF-ordning, skal indeholde angivelse af alle de marker, producentsammenslutningen anvender. I dette tilfælde foretages der en imaginær fordeling af foderarealet på de pågældende landbrugere i forhold til de pr. 1. januar det pågældende år for landbrugerne gældende individuelle lofter, fastsat i overensstemmelse med artikel 6 i Rådets forordning (EF) nr. 2467/98(16).

3. Hvis en arealstøtteansøgning kun vedrører græsarealer uden for omdrift, kan medlemsstaten fastsætte, at den kan indgives inden for en senere frist end, der er fastsat i overensstemmelse med artikel 6, stk. 2, i forordning (EØF) nr. 3508/92, idet fristen dog ikke må ligge efter den 1. juli.

Artikel 6, stk. 2, tredje afsnit, i forordning (EØF) nr. 3508/92 anvendes analogt.

Artikel 7

Oplysninger om særlige anvendelsesformer

1. De arealanvendelsesformer, der er nævnt i bilaget til forordning (EØF) nr. 3508/92, skal angives særskilt.

2. Arealanvendelsesformer, der ikke er nævnt i artikel 1, stk. 1, i forordning (EØF) nr. 3508/92 eller i bilaget til nævnte forordning, angives i en eller flere rubrikker om "anden anvendelse".

3. Medlemsstaterne kan fastsætte, at stk. 1 og 2 ikke finder anvendelse, når myndighederne har adgang til de pågældende oplysninger i forbindelse med andre forvaltnings- og kontrolsystemer, som er forenelige med det integrerede system i overensstemmelse med artikel 9a i forordning (EF) nr. 3508/92.

Artikel 8

Ændringer af arealstøtteansøgninger

1. Medmindre andet følger af stk. 3, kan der efter udløbet af fristen for indgivelse af arealstøtteansøgninger tilføjes enkelte marker, der endnu ikke er anmeldt i arealstøtteansøgningen, og foretages ændringer med hensyn til anvendelsen eller støtteordningen, forudsat at kravene i sektorbestemmelserne om den pågældende støtteordning overholdes.

2. Tilføjelser af marker og ændringer som omhandlet i stk. 1 skal skriftligt meddeles myndighederne senest på den dato, der er fastsat som tilsåningsfrist, eller som er fastlagt i overensstemmelse med forordning (EF) nr. 1251/1999.

Artikel 6, stk. 2, tredje afsnit, i forordning (EØF) nr. 3508/92 anvendes analogt.

3. Hvis myndighederne allerede har underrettet landbrugeren om uregelmæssigheder i støtteansøgningen, eller hvis de har meddelt landbrugeren, at de har til hensigt at foretage kontrol på stedet, og der ved en sådan kontrol konstateres uregelmæssigheder, kan tilføjelser og ændringer som omhandlet i stk. 1 og 2 dog ikke godkendes for de marker, uregelmæssighederne vedrører.

Artikel 9

Fritagelse for indgivelse af arealstøtteansøgninger

Det er ikke nødvendigt at indgive en arealstøtteansøgning for landbrugere, der ansøger om en af nedennævnte former for husdyrstøtte:

a) sæsonpræmie i henhold til artikel 5 i forordning (EF) nr. 1254/1999

b) slagtepræmie i henhold til artikel 11 i Rådets forordning (EF) nr. 1254/1999

c) særlig handyrspræmie for kvæg og/eller ammekopræmie, når landbrugeren i henhold til artikel 12, stk. 1, i forordning (EF) nr. 1254/1999 er fritaget for belægningskravet, og forudsat at den pågældende landbruger ikke ansøger om ekstensiveringspræmie i henhold til artikel 13 i samme forordning

d) støtte under støtteordningen for får/geder.

KAPITEL II

Ansøgninger om husdyrstøtte

Artikel 10

Betingelser vedrørende ansøgninger om husdyrstøtte

1. En ansøgning om husdyrstøtte skal indeholde alle de oplysninger, der er nødvendige for at fastslå støtteberettigelsen, navnlig følgende:

a) landbrugerens identitet

b) en henvisning til arealstøtteansøgningen, hvis der allerede er indgivet en sådan

c) antallet af dyr af hver art, for hvilke der ansøges om støtte, og for kvægs vedkommende dyrenes identifikationskode

d) i givet fald et tilsagn fra landbrugeren om, at han vil holde de i litra c) nævnte dyr på sin bedrift i den periode, hvor dyrene skal holdes, og oplysning om det eller de steder, hvor dyrene vil blive holdt, med angivelse af den eller de pågældende perioder

e) i givet fald det individuelle loft for de pågældende dyr

f) i givet fald den individuelle referencemælkemængde, som landbrugeren rådede over den 31. marts eller, hvis den berørte medlemsstat beslutter at gøre brug af undtagelsesbestemmelsen i artikel 44a i forordning (EF) nr. 2342/1999, den 1. april det pågældende kalenderår; er denne mængde ikke kendt på datoen for indgivelsen af ansøgningen, meddeles den myndighederne snarest muligt

g) en erklæring fra landbrugeren om, at han er bekendt med betingelserne for de pågældende former for støtte.

Hvis dyrene flyttes til et andet sted i løbet af den periode, hvor dyrene skal holdes på bedriften, skal landbrugeren forudgående give myndighederne skriftlig meddelelse herom.

2. Medlemsstaterne sikrer enhver bruger af dyr ret til uden begrænsninger med rimelige mellemrum og uden større forsinkelse fra myndighederne at få oplysning om de data i den elektroniske database, der vedrører den pågældende og hans dyr. Når landbrugeren indgiver sin støtteansøgning, skal han samtidig afgive en erklæring om, at disse oplysninger er korrekte og fuldstændige, eller i givet fald korrigere ukorrekte eller tilføje manglende oplysninger.

3. Medlemsstaten kan beslutte, at nogle af de i stk. 1 nævnte oplysninger ikke skal anføres i ansøgningen, hvis de allerede er meddelt til den relevante myndighed.

Medlemsstaterne kan navnlig indføre procedurer, ifølge hvilke dataene i den elektroniske database kan benyttes i forbindelse med støtteansøgningen, forudsat at den elektroniske database giver den sikkerhed og er iværksat i et sådant omfang, som er påkrævet for en korrekt forvaltning af de pågældende støtteordninger.

4. Medlemsstaterne kan fastsætte, at nogle af de i stk. 1 nævnte oplysninger kan eller skal fremsendes via et eller flere af medlemsstaten godkendte organer. Landbrugeren er dog fortsat ansvarlig for de fremsendte data.

KAPITEL III

Fælles bestemmelser

Artikel 11

Elektronisk indgivelse

1. Medlemsstaterne kan tillade, at meddelelser, som landbrugeren ifølge denne forordning skal give myndighederne, indgives elektronisk. Der træffes i så fald passende foranstaltninger til at sikre:

a) at ansøgeren entydigt identificeres og opfylder alle krav

b) at myndighederne modtager alle nødvendige bilag inden for de samme tidsfrister som ved ikke-elektronisk indgivelse

c) at der ikke forekommer forskelsbehandling af ansøgere, der anvender ikke-elektronisk indgivelse, og ansøgere, der vælger elektronisk indgivelse.

2. Meddelelser til den elektroniske database skal have samme virkning som en elektronisk indgivelse som omhandlet i stk. 1, forudsat at den elektroniske database giver den sikkerhed og er iværksat i et sådant omfang, som er påkrævet for en korrekt forvaltning af de pågældende støtteordninger.

Artikel 12

Berigtigelse af indlysende fejl

Uanset artikel 6 til 11 kan en støtteansøgning på et hvilket som helst tidspunkt efter indgivelsen korrigeres, hvis der foreligger en indlysende fejl, som myndighederne anerkender som sådan.

Artikel 13

Forsinket indgivelse

1. Medmindre der foreligger force majeure eller usædvanlige omstændigheder som omhandlet i artikel 48, medfører indgivelse af en arealstøtteansøgning eller en husdyrstøtteansøgning efter de tidsfrister, der er fastsat i de relevante sektorbestemmelser, at de støttebeløb, som landbrugeren ville have haft ret til, hvis ansøgningen var indgivet rettidigt, nedsættes med 1 % pr. arbejdsdag.

Er forsinkelsen på over 25 kalenderdage, afvises ansøgningen.

Forsinket indgivelse af en arealstøtteansøgning, som kun vedrører græsarealer uden for omdrift, medfører, at de støttebeløb, som landbrugeren ville have haft ret til, hvis ansøgningen var indgivet rettidigt, nedsættes med en halv procent pr. arbejdsdag. Hvis sådanne støtteansøgninger indgives efter den 1. juli, afvises de.

Hvis en medlemsstat gør brug af den i artikel 6, stk. 3, givne mulighed, foretages der dog ingen nedsættelser for de støtteansøgninger, der indgives inden den af medlemsstaten fastsatte frist. Støtteansøgninger, der indgives senere, afvises.

2. Meddelelse af en ændring af en arealstøtteansøgning efter den sidste frist for tilsåning som omhandlet i artikel 8, stk. 2, medfører en nedsættelse på 1 % pr. arbejdsdag af det beløb, der vedrører den faktiske anvendelse af de pågældende marker.

Ændringer af en arealstøtteansøgning er kun tilladt indtil den sidste frist for indgivelse af en arealstøtteansøgning ifølge stk. 1. Hvis denne sidste frist ligger forud for eller er sammenfaldende med den sidste frist for tilsåning som omhandlet i artikel 8, stk. 2, anses ændringer af en arealstøtteansøgning for afvist efter sidste frist for tilsåning.

3. En forsinket indgivelse af en arealstøtteansøgning medfører ikke nedsættelser af eller udelukkelser fra hysdyrstøtte som omhandlet i artikel 9.

4. Med hensyn til foderarealer foretages nedsættelsen ved forsinket indgivelse af arealstøtteansøgning tillige med de nedsættelser, som følger af en eventuel forsinket indgivelse af ansøgninger om støtte som omhandlet i artikel 12 og 13 i forordning (EF) nr. 1254/1999.

Artikel 14

Tilbagekaldelse af støtteansøgninger

1. En støtteansøgning kan på ethvert tidspunkt tilbagekaldes helt eller delvist.

Hvis myndighederne allerede har underrettet landbrugeren om uregelmæssigheder i støtteansøgningen, eller hvis de har meddelt landbrugeren, at de har til hensigt at foretage kontrol på stedet, og der ved en sådan kontrol konstateres uregelmæssigheder, kan tilbagekaldelse dog ikke godkendes for de dele af støtteansøgningen, som uregelmæssighederne vedrører.

2. Tilbagekaldelse som omhandlet i stk. 1 indebærer, at landbrugeren stilles på samme måde, som inden han indgav støtteansøgningen eller de pågældende dele deraf.

AFSNIT III

KONTROL

Artikel 15

Generelle principper

Administrativ kontrol og kontrol på stedet foretages på en sådan måde, at der sikres en effektiv efterprøvning af, om betingelserne for at opnå støtte er opfyldt.

KAPITEL I

Administrativ kontrol

Artikel 16

Krydskontrol

Den administrative kontrol, der er omhandlet i artikel 8, stk. 1, i forordning (EØF) nr. 3508/92, omfatter navnlig:

a) Krydskontrol af de anmeldte marker og dyr for at undgå, at en og samme støtte uberettiget ydes flere gange for samme kalenderår eller produktionsår, og for at undgå uberettiget kumulering af støtte under EF-støtteordninger, der er knyttet til arealanmeldelser.

b) Krydskontrol ved hjælp af den elektroniske database til efterprøvning af retten til støtte.

KAPITEL II

Kontrol på stedet

Afdeling I

Fælles bestemmelser

Artikel 17

Generelle principper

1. Kontrol på stedet foretages uanmeldt. Under forudsætning af, at formålet med kontrollen ikke derved bringes i fare, kan der dog gives et varsel, som begrænses til det absolutte minimum. Et sådant varsel må, undtagen i behørigt begrundede tilfælde, ikke overstige 48 timer.

2. Kontrol på stedet i henhold til denne forordning og enhver anden kontrol i henhold til andre EF-bestemmelser foretages samtidigt, hvor dette er hensigtsmæssigt.

3. Hvis landbrugeren eller dennes repræsentant forhindrer gennemførelsen af en kontrol på stedet, afvises den eller de pågældende ansøgninger.

Artikel 18

Kontrolprocent

1. Det samlede antal kontroller på stedet, der foretages hvert år, skal mindst omfatte:

a) 5 % af alle de landbrugere, der indgiver arealstøtteansøgninger.

b) 5 % af alle de landbrugere, der indgiver ansøgning om husdyrstøtte under kvægstøtteordningerne. Denne kontrol på stedet skal tillige omfatte mindst 5 % af alle de dyr, der ansøges om støtte for under hver ordning. Satsen på 5 % af alle de landbrugere, der indgiver ansøgning om husdyrstøtte, forhøjes dog til 10 %, hvis den elektroniske database ikke giver den sikkerhed eller ikke er iværksat i et sådant omfang, som er påkrævet for en korrekt forvaltning af de pågældende støtteordninger.

c) 10 % af alle de landbrugere, der indgiver ansøgning om husdyrstøtte under støtteordningen for får/geder.

2. Hvis der ved kontrol på stedet konstateres betydelige uregelmæssigheder i forbindelse med en bestemt støtteordning eller i et givet område eller delområde, gennemfører myndighederne yderligere kontrol på stedet det pågældende år, ligesom de for det følgende år hæver procentsatsen for de landbrugere, hos hvilke der skal foretages kontrol på stedet.

3. Hvis det er fastsat, at kontrollen af visse elementer i forbindelse med kontrol på stedet kan foretages som stikprøvekontrol, så skal denne gennemføres på en sådan måde, at der sikres en pålidelig og repræsentativ kontrol. Medlemsstaterne fastlægger kriterierne for udvælgelsen af, hvad der skal kontrolleres ved stikprøven. Hvis der konstateres uregelmæssigheder ved stikprøvekontrollen, foretages der en passende udvidelse af stikprøven.

Artikel 19

Udvælgelse af ansøgninger til kontrol på stedet

1. De landbrugere, hos hvilke der skal foretages kontrol på stedet, udvælges af myndighederne på grundlag af en risikoanalyse og således, at de er repræsentative for de indgivne ansøgninger. Ved risikoanalysen tages der hensyn til følgende:

a) støttebeløb

b) antal marker, areal og antal dyr, som der er ansøgt om støtte for

c) ændringer i forhold til det foregående år

d) kontrolresultaterne fra de foregående år

e) tilfælde af manglende overholdelse af forordning (EF) nr. 1760/2000

f) landbrugere, der ligger umiddelbart over eller under grænser eller lofter, der er af betydning for ydelsen af støtten

g) udskiftninger af dyr som omhandlet i artikel 37

h) andre faktorer, som medlemsstaterne fastlægger.

For at sikre en sådan repræsentativitet udvælger medlemsstaterne mellem 20 % og 25 % af minimumsantallet af landbrugere, hos hvem der skal foretages kontrol, ved tilfældig udvælgelse.

2. Myndighederne noterer de grunde, der har ført til, at en given landbruger er blevet udvalgt til kontrol på stedet. Den inspektør, der skal foretage kontrollen på stedet, underrettes herom inden kontrollens påbegyndelse.

Artikel 20

Kontrolrapport

1. For hver kontrol på stedet skal der udfærdiges en kontrolrapport, som gør det muligt at efterprøve de nærmere enkeltheder vedrørende den foretagne kontrol. Rapporten skal bl.a. indeholde følgende oplysninger:

a) de kontrollerede støtteordninger og ansøgninger

b) de tilstedeværende personer

c) de kontrollerede marker, de opmålte marker, opmålingsresultaterne for hver opmålt mark og den anvendte opmålingsmetode

d) antallet og arten af de forefundne dyr og i givet fald de øremærkenumre, angivelser i listerne og i den elektroniske database og bevisdokumenter, der er kontrolleret, samt resultaterne af kontrollen og eventuelle særlige bemærkninger vedrørende bestemte dyr og/eller deres identifikationskode

e) angivelse af, om landbrugeren havde fået et varsel om kontrolbesøget, og i givet fald hvor lang tid i forvejen

f) oplysning om eventuel anden foretagen kontrol.

2. Landbrugeren eller dennes repræsentant skal gives mulighed for at underskrive rapporten, så han derved kan bekræfte sin tilstedeværelse ved kontrollen og fremsætte sine bemærkninger. Hvis der konstateres uregelmæssigheder, udleveres der en kopi af kontrolrapporten til landbrugeren.

Hvis kontrollen på stedet foretages ved telemåling i overensstemmelse med artikel 23, kan medlemsstaterne beslutte ikke at give landbrugeren eller dennes repræsentant mulighed for at underskrive kontrolrapporten, hvis der ikke ved telemålingskontrollen konstateres uregelmæssigheder.

Afdeling II

Kontrol på stedet af arealstøtteansøgninger

Artikel 21

Indholdet af kontrollen på stedet

Kontrollen på stedet skal omfatte alle de marker, for hvilke der er indgivet ansøgning under støtteordninger som omhandlet i artikel 1, stk. 1, i forordning (EØF) nr. 3508/92. Den fysiske kontrol i marken, der indgår som led i kontrollen på stedet, kan dog begrænses til en stikprøve omfattende mindst halvdelen af de marker, som der er indgivet ansøgninger for.

Artikel 22

Bestemmelse af arealer

1. Markernes areal bestemmes med hjælpemidler, der foreskrives af myndighederne, og som sikrer en målenøjagtighed, der mindst svarer til den, der ifølge de nationale bestemmelser kræves ved officiel opmåling. Myndighederne fastlægger en tolerance, navnlig under hensyntagen til den anvendte opmålingsmetode, nøjagtigheden af de officielle dokumenter, der er til rådighed, de lokale forhold, f.eks. skrånende terræn og markernes form, samt bestemmelserne i stk. 2.

2. En marks samlede areal kan tages i betragtning, hvis marken anvendes fuldt ud efter de sædvanlige normer i den pågældende medlemsstat eller region. I andre tilfælde tages det faktisk udnyttede areal i betragtning.

I de regioner, hvor elementer som hække, grøfter og mure traditionelt indgår i god dyrknings- eller driftspraksis i landbruget, kan medlemsstaterne fastsætte, at dette areal betragtes som en del af det fuldt udnyttede areal, hvis det ikke overstiger en samlet bredde, der fastlægges af medlemsstaterne. Bredden skal svare til den traditionelle bredde i den pågældende region og må ikke overstige 2 meter.

Medlemsstaterne kan, efter at have givet forhåndsmeddelelse til Kommissionen, tillade en bredde på over 2 meter, hvis der er taget hensyn til dette areal ved fastsættelsen af udbytterne for de pågældende regioner.

3. Medlemsstaten kontrollerer støtteberettigelsen for markerne med hensigtsmæssige hjælpemidler. I den forbindelse kan der om fornødent kræves forelæggelse af yderligere dokumentation.

Artikel 23

Telemåling

1. Hvis en medlemsstat anvender telemåling for hele det i artikel 18, stk. 1, litra a), omhandlede udsnit eller en del heraf, gælder følgende regler:

a) De områder, der skal kontrolleres ved telemåling, udvælges så vidt muligt på grundlag af hensigtsmæssige risikokriterier, som fastlægges af medlemsstaten.

b) Artikel 19 finder kun anvendelse, hvis der ikke foretages kontrol på stedet af alle de landbrugere i det pågældende område, der har indgivet ansøgninger.

2. Når kontrollen foretages ved telemåling, skal medlemsstaten:

a) analysere satellitbilleder eller luftfotos af alle de marker, der skal kontrolleres, med henblik på at bestemme plantedækket og måle arealet

b) foretage kontrol på stedet af alle de ansøgninger, for hvilke billedanalysen ikke giver mulighed for på en for myndighederne tilfredsstillende måde at kontrollere, at de givne oplysninger er nøjagtige.

3. Hvis en medlemsstat anvender telemåling, foretages den i artikel 18, stk. 2, omhandlede yderligere kontrol ved traditionel kontrol på stedet, hvis der ikke længere er mulighed for at foretage den yderligere kontrol ved telemåling det pågældende år.

Afdeling III

Kontrol på stedet af ansøgninger om husdyrstøtte

Artikel 24

Tidspunktet for kontrollen på stedet

1. Den kontrol på stedet, der mindst skal foretages ifølge artikel 18, stk. 1, litra b), skal for andre støtteordninger end dem, der er omhandlet i artikel 4, stk. 6, og artikel 11 i forordning (EF) nr. 1254/1999, foretages i løbet af den periode, hvor dyrene skal holdes på bedriften, for mindst en af de berørte støtteordninger.

2. Mindst 50 % af den kontrol på stedet, der mindst skal foretages ifølge artikel 18, stk. 1, litra c), skal foretages i løbet af den periode, hvor dyrene skal holdes på bedriften. I medlemsstater, hvor den ordning, der er indført ved direktiv 92/102/EØF, ikke fuldt ud er gennemført og finder anvendelse for får og geder, navnlig hvad angår identifikation af dyr og korrekt føring af lister, skal hele den af minimumsprocenten omfattede kontrol på stedet dog gennemføres i løbet af den periode, hvor dyrene skal holdes på bedriften.

Artikel 25

Indholdet af kontrollen på stedet

1. Kontrollen på stedet omfatter alle de dyr, for hvilke der er indgivet støtteansøgning under de støtteordninger, der skal kontrolleres, og, for kvægstøtteordningernes vedkommende, tillige de dyr, der ikke er anmeldt.

2. Kontrollen omfatter navnlig:

a) efterprøvning af, at det antal dyr, der forefindes på bedriften, og for hvilke der er indgivet støtteansøgning, og det antal kvæg, der ikke er anmeldt, svarer til det antal dyr, der er indført i listerne, og, for kvægs vedkommende, til det antal, der er meddelt til den elektroniske database

b) for så vidt angår kvægstøtteordningerne, efterprøvning af:

- at de i listerne indførte oplysninger og meddelelserne til den elektroniske database er rigtige, ved stikprøvekontrol af bilag såsom købs- og salgsfakturaer, slagteattester, veterinærdokumenter og i givet fald dyrepas for de dyr, for hvilke der er indgivet støtteansøgninger i de seneste tolv måneder inden tidspunktet for kontrollen på stedet

- at oplysningerne i den elektroniske database og i listerne stemmer overens, ved stikprøvekontrol vedrørende de dyr, for hvilke der er indgivet støtteansøgninger i de seneste tolv måneder inden tidspunktet for kontrollen på stedet

- at alle de på bedriften forefundne dyr, som stadig skal holdes på bedriften, er berettigede til den støtte, der er ansøgt om

- at alle dyr af kvæg på bedriften er identificeret med øremærker og i givet fald har et dyrepas, og at disse dyr er indført i listerne og korrekt er meddelt til den elektroniske database; disse efterprøvninger foretages individuelt for hvert enkelt handyr, som stadig er omfattet af forpligtelsen til at skulle holdes på bedriften, og for hvilket der er indgivet ansøgning om den særlige oksekødspræmie, dog med undtagelse af ansøgninger indgivet i henhold til artikel 4, stk. 6, i forordning (EF) nr. 1254/1999; i øvrigt kan efterprøvningen af, at angivelserne i dyrepassene, listerne og meddelelserne til den elektroniske database er korrekte, foretages ved stikprøvekontrol

c) for så vidt angår støtteordningen for får/geder, efterprøvning ved hjælp af listerne af, at alle de dyr, for hvilke der i de seneste tolv måneder inden tidspunktet for kontrollen på stedet er indgivet støtteansøgninger, er blevet holdt på bedriften i hele den periode, hvor de skal holdes på bedriften, og efterprøvning af, at de i listerne indførte oplysninger er rigtige, ved stikprøvekontrol af bilag såsom købs- og salgsfakturaer, slagteattester og veterinærdokumenter.

Artikel 26

Gennemførelse af kontrol på stedet på slagterier

1. For så vidt angår den særlige oksekødspræmie i henhold til artikel 4, stk. 6, i forordning (EF) nr. 1254/1999 og slagtepræmien i henhold til samme forordnings artikel 11, foretages der kontrol på stedet på slagterierne. Medlemsstaterne foretager denne kontrol på stedet, enten

a) på mindst 30 % af alle slagterier, som udvælges på grundlag af en risikoanalyse, og i så fald skal kontrollen omfatte et repræsentativt udsnit på mindst 5 % af alt det kvæg, der inden for de seneste 12 måneder inden tidspunktet for kontrollen på stedet er blevet slagtet på det pågældende slagteri, eller

b) på mindst 20 % af de slagterier, der forinden er blevet godkendt på grundlag af særlige pålidelighedskriterier fastlagt af medlemsstaterne, idet de pågældende slagterier udvælges på grundlag af en risikoanalyse, og i så fald skal kontrollen omfatte et udsnit på mindst 2 % af det samlede antal dyr af kvæg, der inden for de seneste 12 måneder inden tidspunktet for kontrollen på stedet er blevet slagtet på det pågældende slagteri.

Sådan kontrol på stedet omfatter en efterfølgende dokumentkontrol, en sammenholdelse med registreringerne i den elektroniske database og kontrol af de oversigter over slagteattester (eller de oplysninger, der gør det ud for attester), der er sendt til andre medlemsstater i henhold til artikel 35, stk. 3, i forordning (EF) nr. 2342/1999.

2. Kontrol på stedet på slagterierne omfatter fysisk kontrol af de på dagen for kontrollen gennemførte slagtninger på grundlag af en stikprøve. Om nødvendigt foretages der en efterprøvning af, om de slagtekroppe, der vejes, berettiger til støtte.

Artikel 27

Gennemførelse af kontrollen i forbindelse med præmie for udførsel

1. For så vidt angår den slagtepræmie, der i henhold til artikel 11 i forordning (EF) nr. 1254/1999 ydes for kvæg, der udføres til tredjelande, foretages der i forbindelse med hver forsendelse en kontrol på stedet, som foretages på følgende måde:

a) Ved indladningen efterprøves det, at alle dyr er identificeret med øremærker. Desuden skal mindst 10 % af de således kontrollerede dyr kontrolleres individuelt med hensyn til deres identifikation.

b) Ved udførslen fra Fællesskabets område:

- skal det, hvis transportmidlet er forsynet med toldlukke, efterprøves, at toldlukket er ubeskadiget. Hvis toldlukket er ubeskadiget foretages der kun stikprøver, hvis der opstår tvivl med hensyn til, om forsendelsen er i overensstemmelse med forskrifterne

- skal der, hvis transportmidlet ikke er forsynet med toldlukke, eller hvis et sådant er beskadiget, igen foretages identificering af mindst 50 % af de ved indladningen identificerede dyr.

2. Dyrepassene afleveres til myndighederne i henhold til artikel 6, stk. 5, i forordning (EF) nr. 1760/2000.

3. Det betalingsorgan som omhandlet i artikel 4, stk. 2, i forordning (EF) nr. 1258/1999, der er ansvarligt for betalingen af præmien, kontrollerer støtteansøgningerne på grundlag af betalingsdokumenterne og andre foreliggende oplysninger, navnlig eksportdokumenterne og toldvæsenets påtegninger, og kontrollerer, at dyrepassene er blevet afleveret i overensstemmelse med stk. 2.

Artikel 28

Særbestemmelser om supplerende beløb

For så vidt angår de supplerende beløb i henhold til artikel 15 i forordning (EF) nr. 1254/1999, anvender medlemsstaterne bestemmelserne i dette afsnit i det omfang, dette er hensigtsmæssigt. Hvis det som følge af den måde, ordningen med supplerende beløb er opbygget på, ikke er hensigtsmæssigt at anvende nævnte bestemmelser, sørger medlemsstaterne for en kontrol, der sikrer et kontrolniveau svarende til det, der er fastlagt i denne forordning.

Artikel 29

Særbestemmelser om kontrolrapporten

1. Hvis medlemsstaterne foretager kontrol på stedet efter denne forordning sammen med kontrol i henhold til Kommissionens forordning (EF) nr. 2630/97(17), suppleres den i artikel 20 omhandlede kontrolrapport med rapporter som omhandlet i artikel 2, stk. 5, i sidstnævnte forordning.

2. Ved kontrol på slagterier i henhold til artikel 26, stk. 1, kan den i artikel 20 omhandlede kontrolrapport bestå i en angivelse i slagteriernes regnskabssystem af, hvilke dyr der er kontrolleret.

Ved kontrol i henhold til artikel 26, stk. 2, skal rapporten bl.a. indeholde angivelse af identifikationsnummer, slagtet vægt og dato for slagtningen for alle de på datoen for kontrollen på stedet slagtede og kontrollerede dyr.

3. Ved kontrol i henhold til artikel 27 er det tilstrækkeligt, at kontrolrapporten angiver hvilke dyr, der er blevet kontrolleret.

4. Hvis der ved kontrol på stedet i henhold til denne forordning afsløres tilfælde af manglende overholdelse af bestemmelserne i afsnit I i forordning (EF) nr. 1760/2000, sendes der straks kopier af den i artikel 20 omhandlede kontrolrapport til de myndigheder, der er ansvarlige for anvendelsen af forordning (EF) nr. 2630/97.

AFSNIT IV

GRUNDLAGET FOR BEREGNING AF STØTTE, NEDSÆTTELSER OG UDELUKKELSER

KAPITEL I

Konstateringer vedrørende arealstøtteansøgninger

Artikel 30

Generelle principper

I forbindelse med dette kapitel skelnes der mellem følgende afgrødegrupper:

a) Foderarealer anmeldt i forbindelse med anvendelsen af artikel 12 i forordning (EF) nr. 1254/1999.

b) Andre foderarealer end græsarealer og arealer, som anvendes til produktion af markafgrøder som omhandlet i artikel 13, stk. 3, litra b), i forordning (EF) nr. 1254/1999, anmeldt i forbindelse med anvendelsen af artikel 13 i nævnte forordning.

c) Græsarealer som omhandlet i artikel 13, stk. 3, litra c), i forordning (EF) nr. 1254/1999, anmeldt i forbindelse med anvendelsen af artikel 13 i nævnte forordning.

d) Græsarealer uden for omdrift anmeldt i forbindelse med anvendelsen af artikel 19 i Rådets forordning (EF) nr. 1255/1999(18).

e) Arealer med afgrøder, for hvilke der gælder et andet støttebeløb.

f) Udtagne arealer og i givet fald udtagne arealer, for hvilke der gælder et andet støttebeløb.

Artikel 31

Beregningsgrundlag

1. Hvis det fastslåede areal for en afgrødegruppe er større end det, der er anmeldt i støtteansøgningen, lægges det anmeldte areal til grund ved beregningen af støttebeløbet.

2. Er det i arealstøtteansøgningen anmeldte areal større end det areal, der ved administrativ kontrol eller kontrol på stedet fastslås for samme afgrødegruppe, beregnes støttebeløbet på grundlag af det fastslåede areal for den pågældende afgrødegruppe, dog med forbehold for eventuelle nedsættelser eller udelukkelser i henhold til artikel 32-35.

3. Beregningen af det maksimale areal, der kan tages i betragtning ved udbetaling af støtte til producenter af markafgrøder, foretages på grundlag af det fastslåede udtagne areal og proportionalt i forhold til de enkelte afgrøder. Imidlertid skal betalinger til producenter af markafgrøder i forbindelse med fastslåede udtagne arealer kun nedsættes til det niveau, der svarer til det areal, som er nødvendigt for at producere 92 tons korn, jf. artikel 6, stk. 7, i forordning (EF) nr. 1251/1999.

4. Hvis en landbruger ikke har kunnet opfylde sine forpligtelser som følge af force majeure eller usædvanlige omstændigheder som omhandlet i artikel 48, bevarer han retten til støtte for det areal, der var støtteberettiget på det tidspunkt, hvor der indtraf force majeure eller usædvanlige omstændigheder.

Artikel 32

Nedsættelser og udelukkelser ved angivelse af for store arealer

1. Hvis det for en afgrødegruppe konstateres, at det anmeldte areal er større end det fastslåede areal i henhold til artikel 31, stk. 2, beregnes støttebeløbet på grundlag af det fastslåede areal nedsat med det dobbelte af den konstaterede forskel, hvis denne forskel udgør over enten 3 % eller 2 ha, men højst 20 % af det fastslåede areal.

Hvis den konstaterede forskel udgør over 20 % af det fastslåede areal, ydes der ingen arealstøtte for den pågældende afgrødegruppe.

2. Hvis det for det samlede fastslåede areal, der er omfattet af en støtteansøgning under de støtteordninger, der er omhandlet i artikel 1, stk. 1, litra a), i forordning (EØF) nr. 3508/92, konstateres, at det anmeldte areal overstiger det fastslåede areal i henhold til artikel 31, stk. 2, med mere end 30 %, gives der afslag på den støtte, som landbrugeren efter artikel 31, stk. 2, ville være berettiget til under disse støtteordninger for det pågældende kalenderår.

Hvis forskellen er på over 50 %, udelukkes landbrugeren endnu en gang fra at modtage støtte på indtil et beløb svarende til det, der fortabes efter første afsnit. Dette beløb modregnes i de støttebetalinger under støtteordninger omhandlet i artikel 1, stk. 1, i forordning (EØF) nr. 3508/92, som landbrugeren har ret til i forbindelse med ansøgninger, som han indgiver i de tre kalenderår, der følger efter kalenderåret for konstateringen.

Artikel 33

Forsætlig manglende overholdelse

Skyldes forskellen mellem det anmeldte areal og det fastslåede areal i henhold til artikel 31, stk. 2, uregelmæssigheder, der er begået med forsæt, gives der afslag på den støtte, som landbrugeren efter artikel 31, stk. 2, ville være berettiget til under den pågældende støtteordning for det pågældende kalenderår.

Hvis den konstaterede forskel udgør over 20 % af det fastslåede areal, udelukkes landbrugeren desuden endnu en gang fra at modtage støtte på indtil et beløb svarende til det beløb, der i henhold til første afsnit gives afslag på. Dette beløb modregnes i de støttebetalinger under de i artikel 1, stk. 1, i forordning (EØF) nr. 3508/92 omhandlede støtteordninger, som landbrugeren har ret til i forbindelse med ansøgninger, som han indgiver i de tre kalenderår, der følger efter kalenderåret for konstateringen.

Artikel 34

Beregning af foderareal for præmier omhandlet i artikel 12 i forordning (EF) nr. 1254/1999

1. Artikel 31, artikel 32, stk. 1, og artikel 33 finder anvendelse ved beregningen af foderarealet i forbindelse med ydelse af støtte som omhandlet i artikel 12 i forordning (EF) nr. 1254/1999.

2. Konstateres der en forskel på over 50 % mellem det anmeldte areal og det fastslåede areal i henhold til artikel 31, stk. 2, udelukkes landbrugeren i forbindelse med de støtteansøgninger, han indgiver i de tre kalenderår, der følger efter kalenderåret for konstateringen, endnu en gang for et foderareal svarende til det areal, for hvilket der gives afslag på støtte i henhold til artikel 32, stk. 1, andet afsnit.

3. Nedsættelser og udelukkelser i henhold til stk. 1 og 2 foretages dog kun, hvis det anmeldte areal har eller ville have medført et højere støttebeløb.

Artikel 35

Beregning af foderareal for ekstensiveringsbeløbet omhandlet i artikel 13 i forordning (EF) nr. 1254/1999

1. Ekstensiveringsbeløb i henhold til artikel 13 i forordning (EF) nr. 1254/1999 kan ikke ydes for et større antal dyr end det, for hvilket de i artikel 12 i samme forordning omhandlede præmier kan ydes efter anvendelse af artikel 34 i nærværende forordning.

2. Det pågældende foderareal bestemmes i overensstemmelse med artikel 31, jf. dog stk. 1.

Hvis den maksimale belægningsgrad ikke overskrides i forhold til det således fastslåede areal, anvendes det fastslåede areal som grundlag for beregningen af ekstensiveringsbeløbet.

Hvis den maksimale belægningsgrad overskrides nedsættes det samlede støttebeløb, som landbrugeren har ret til ifølge støtteansøgninger under støtteordninger omhandlet i artikel 12 i forordning (EF) nr. 1254/1999, som er indgivet i det pågældende kalenderår, med 50 % af det beløb, som landbrugeren har fået eller ellers ville have fået som ekstensiveringsbeløb.

3. Skyldes den konstaterede forskel mellem det anmeldte areal og det fastslåede areal uregelmæssigheder, der er begået med forsæt, og overskrides den maksimale belægningsgrad i forhold til det fastslåede areal, gives der afslag på hele det i stk. 2 nævnte støttebeløb. I så fald finder artikel 33, stk. 2, desuden tilsvarende anvendelse.

KAPITEL II

Konstateringer vedrørende ansøgninger om husdyrstøtte

Artikel 36

Beregningsgrundlag

1. Gælder der et individuelt loft, reduceres det antal dyr, der er angivet i støtteansøgningen, til det antal, der er fastsat som loft for den pågældende landbruger.

2. Der kan i intet tilfælde ydes støtte for flere dyr end angivet i støtteansøgningen.

3. Er det i støtteansøgningen anmeldte antal dyr større end det antal, der fastslås ved administrativ kontrol eller kontrol på stedet, beregnes støttebeløbet på grundlag af det fastslåede antal dyr, jf. dog artikel 38 og 39.

Hvis en landbruger som følge af force majeure eller usædvanlige omstændigheder som omhandlet i artikel 48 har været ude af stand til at opfylde sin forpligtelse til at holde dyrene på bedriften, bevarer han dog retten til at modtage støtte for det antal dyr, der var støtteberettigede på det tidspunkt, hvor der indtraf force majeure eller usædvanlige omstændigheder.

4. Såfremt der konstateres manglende overholdelse af ordningen for identifikation og registrering af kvæg, gælder følgende:

a) Kvæg, der har mistet et af de to øremærker, betragtes som fastslået, hvis det identificeres klart og individuelt ved de andre elementer i ordningen for identifikation og registrering af kvæg.

b) Hvis de konstaterede uregelmæssigheder vedrører ukorrekte indførelser i listen eller dyrepassene, betragtes det pågældende dyr kun som ikke fastslået, hvis sådanne fejl konstateres ved mindst to kontroller inden for en periode på 24 måneder. I alle andre tilfælde betragtes de pågældende dyr som ikke fastslået allerede efter den første konstatering.

Bestemmelserne i artikel 12 gælder for indførelser i og meddelelser til ordningen for identifikation og registrering af kvæg.

Artikel 37

Udskiftning

1. For kvæget på en bedrift anses de fastslåede dyr kun at omfatte de dyr, som er identificeret i støtteansøgningen. Ammekøer og kvier, der er ansøgt om støtte for i henhold til artikel 6, stk. 2, eller artikel 10, stk. 1, i forordning (EF) nr. 1254/1999, og malkekøer, der er ansøgt om støtte for i henhold til artikel 13, stk. 4, i nævnte forordning, kan dog inden for de i nævnte artikler fastlagte grænser udskiftes i den periode, hvor dyrene skal holdes på bedriften, uden at dette medfører fortabelse af retten til betaling af den støtte, der er ansøgt om.

2. Udskiftninger som omhandlet i stk. 1 skal finde sted senest 20 dage efter den begivenhed, der nødvendiggør udskiftningen, og skal indføres i listen senest tre dage efter, at udskiftningen har fundet sted. Den myndighed, som støtteansøgningen er indgivet til, skal senest ti arbejdsdage efter udskiftningen underrettes herom.

Artikel 38

Nedsættelser og udelukkelser for kvæg anmeldt til støtte

1. Såfremt der for en støtteansøgning under kvægstøtteordningerne konstateres en forskel mellem det anmeldte antal dyr og det fastslåede antal dyr i henhold til artikel 36, stk. 3, nedsættes det samlede støttebeløb, som landbrugeren har ret til under disse ordninger for den pågældende præmieperiode, med den procentsats, der beregnes ifølge stk. 3, hvis der ikke konstateres uregelmæssigheder for mere end tre dyr.

2. Hvis der konstateres uregelmæssigheder for mere end tre dyr, nedsættes det samlede støttebeløb, som landbrugeren har ret til under disse ordninger for den pågældende præmieperiode, med:

a) den ifølge stk. 3 beregnede procentsats, hvis den ikke er på over 10 %, eller

b) det dobbelte af den ifølge stk. 3 beregnede procentsats, hvis den er på over 10 %, men ikke over 20 %.

Er den ifølge stk. 3 beregnede procentsats på over 20 %, gives der afslag på den støtte, som landbrugeren efter artikel 36, stk. 3, ville være berettiget til under disse ordninger for den pågældende præmieperiode.

Er den ifølge stk. 3 beregnede procentsats på over 50 %, udelukkes landbrugeren desuden endnu en gang fra at modtage støtte på indtil et beløb svarende til det, der fortabes efter første afsnit. Dette beløb modregnes i de støttebetalinger under kvægstøtteordningerne, som landbrugeren har ret til i forbindelse med ansøgninger, som han indgiver i de tre kalenderår, der følger efter kalenderåret for konstateringen.

3. Ved beregningen af de i stk. 1 og 2 nævnte procentsatser divideres det antal dyr af kvæg, som er anmeldt under alle kvægstøtteordninger i den pågældende præmieperiode, og som der er konstateret uregelmæssigheder for, med det samlede antal dyr af kvæg, som er fastslået for den pågældende præmieperiode.

4. Skyldes forskellen mellem det anmeldte antal dyr og det fastslåede antal dyr i henhold til artikel 36, stk. 3, uregelmæssigheder, der er begået med forsæt, gives der afslag på den støtte, som landbrugeren efter artikel 36, stk. 3, ville være berettiget til under den eller de pågældende kvægstøtteordninger for den pågældende præmieperiode.

Hvis den konstaterede forskel udgør over 20 % af den procentsats, der beregnes i henhold til stk. 3, udelukkes landbrugeren desuden endnu en gang fra at modtage støtte på indtil et beløb svarende til det beløb, der i henhold til første afsnit gives afslag på. Dette beløb modregnes i de støttebetalinger under kvægstøtteordningerne, som landbrugeren har ret til i forbindelse med ansøgninger, som han indgiver i de tre kalenderår, der følger efter kalenderåret for konstateringen.

Artikel 39

Overtrædelse af bestemmelserne om identifikation og registrering af kvæg, der ikke er anmeldt til støtte

1. Hvis der ved kontrol på stedet for dyr, der ikke er anmeldt til støtte, konstateres overtrædelser af bestemmelserne om ordningen for identifikation og registrering af kvæg, nedsættes det samlede støttebeløb, som landbrugeren i henhold til artikel 36, stk. 3, har ret til under kvægstøtteordningerne for den pågældende præmieperiode, i givet fald efter anvendelse af nedsættelser ifølge artikel 38, og medmindre der foreligger force majeure eller usædvanlige omstændigheder som omhandlet i artikel 48, med et beløb, som beregnes ved hjælp af formlen i stk. 2.

Det samme gælder, hvis flere dyr af kvæg, end der findes på bedriften, er indført i eller meddelt til elementerne i ordningen for identifikation og registrering af kvæg.

Artikel 36, stk. 4, anvendes analogt.

2. Den i stk. 1 omhandlede beregning foretages ved hjælp af følgende formel:

>PIC FILE= "L_2001327DA.002601.TIF">

Symbolerne i denne formel har følgende betydning:

a= antallet af tilfælde af overtrædelser af ordningen for identifikation og registrering af kvæg

b= antallet af dyr af kvæg, der er til stede på bedriften på tidspunktet for kontrollen på stedet

c= det gennemsnitlige antal dyr af kvæg på bedriften i det år, hvor kontrollen på stedet foretages, ifølge analog anvendelse af den metode, der anvendes for så vidt angår artikel 32 i forordning (EF) nr. 2342/1999

d= det samlede støttebeløb, som landbrugeren ifølge artikel 36, stk. 3, for den pågældende præmieperiode har ret til under kvægstøtteordningerne, i givet fald efter foretagne nedsættelser i overensstemmelse med artikel 38.

3. Hvis der i løbet af et år foretages flere kontroller på stedet for en og samme landbruger, beregnes eventuelle nedsættelser i henhold til stk. 1 på grundlag af det aritmetiske gennemsnit af de konstaterede resultater for hver kontrol på stedet.

4. Hvis de i stk. 1 omhandlede overtrædelser er begået med forsæt, ydes der ingen støtte under den eller de pågældende støtteordninger for den pågældende præmieperiode.

Artikel 40

Nedsættelser og udelukkelser vedrørende får og geder anmeldt til støtte

Såfremt der for støtteansøgninger under støtteordningen for får/geder konstateres en forskel mellem det anmeldte antal dyr og det fastslåede antal dyr i henhold til artikel 36, stk. 3, anvendes artikel 38, stk. 2, 3 og 4, analogt fra det første dyr, som der konstateres uregelmæssigheder for.

Artikel 41

Naturlige livsbetingelser

I tilfælde, hvor landbrugeren som følge af forhold, der er begrundet i besætningens eller flokkens naturlige livsbetingelser, ikke er i stand til at holde de dyr, der er anmeldt til støtte, på bedriften i hele den periode, hvor han er forpligtet hertil, finder nedsættelserne og udelukkelserne i artikel 38 og 40 ikke anvendelse, forudsat at landbrugeren senest ti arbejdsdage efter, at han har konstateret nedgangen i antallet af dyr, skriftligt har givet myndighederne underretning herom.

Med forbehold af de faktiske omstændigheder, som der tages hensyn til i hvert enkelt tilfælde, kan myndighederne navnlig anerkende følgende som besætningens eller flokkens naturlige livsbetingelser:

a) et dyrs død som følge af sygdom

b) et dyrs død som følge af et uheld, som landbrugeren ikke kan gøres ansvarlig for.

Artikel 42

Urigtige attester eller erklæringer fra slagterier

Med hensyn til erklæringer eller attester udstedt af slagterier i forbindelse med slagtepræmien, jf. artikel 35 i forordning (EF) nr. 2342/1999, anvender den berørte medlemsstat passende nationale sanktioner, hvis det konstateres, at et slagteri på grund af grov uagtsomhed eller forsætligt har afgivet en urigtig attest eller erklæring. Konstateres der sådanne uregelmæssigheder for anden gang, fratages det pågældende slagteri i en periode på mindst et år retten til at afgive erklæringer eller udstede attester, der er gyldige i forbindelse med præmier.

Artikel 43

Konstateringer vedrørende supplerende betalinger

For så vidt angår de supplerende betalinger efter artikel 14 i forordning (EF) nr. 1254/1999, fastsætter medlemsstaterne bestemmelser om nedsættelser og udelukkelser, der i alt væsentligt svarer til bestemmelserne i dette afsnit.

KAPITEL III

Almindelige bestemmelser

Artikel 44

Undtagelser vedrørende nedsættelser og udelukkelser

1. De i dette afsnit foreskrevne nedsættelser og udelukkelser finder ikke anvendelse, hvis landbrugeren har indgivet faktuelt korrekte oplysninger, eller hvis han på anden måde kan godtgøre, at han ikke har begået nogen fejl.

2. De i dette afsnit foreskrevne nedsættelser og udelukkelser finder ikke anvendelse med hensyn til de dele af ansøgningen, for hvilke landbrugeren skriftligt giver myndighederne underretning om, at støtteansøgningen er urigtig, eller at den er blevet urigtig efter indgivelsen, forudsat at landbrugeren ikke har fået kendskab til, at myndighederne har til hensigt at foretage en kontrol på stedet, og at landbrugeren ikke allerede fra myndighederne har fået meddelelse om uregelmæssighederne i ansøgningen.

En underretning fra landbrugeren som omhandlet i første afsnit medfører, at støtteansøgningen ændres, så den stemmer overens med de faktiske forhold.

Artikel 45

Berigtigelse og supplering af registreringerne i den elektroniske database

1. Hvad angår kvæg, der er omfattet af støtteansøgninger, finder artikel 44 anvendelse fra tidspunktet for ansøgningens indgivelse på fejl og undladelser i forbindelse med registreringerne i den elektroniske database.

2. Hvad angår kvæg, der ikke er omfattet af støtteansøgninger, finder de i artikel 39 foreskrevne nedsættelser og udelukkelser ikke anvendelse, hvis landbrugeren giver myndighederne meddelelse om berigtigelser og supplerende oplysninger til registreringerne i den elektroniske database, forudsat at landbrugeren ikke har fået kendskab til, at myndighederne har til hensigt at foretage en kontrol på stedet.

AFSNIT V

ALMINDELIGE BESTEMMELSER

Artikel 46

Minimumsbetalinger

Medlemsstaterne kan beslutte ikke at yde nogen støtte, hvis beløbet pr. støtteansøgning ikke overstiger 50 EUR.

Artikel 47

Akkumulering af flere sanktioner

1. Nedsættelserne og udelukkelserne ifølge denne forordning er indbyrdes uafhængige og anvendes hver for sig.

2. De i denne forordning foreskrevne nedsættelser og udelukkelser indskrænker ikke anvendelsen af yderligere sanktioner, som måtte følge af andre EF-bestemmelser eller den nationale lovgivning, jf. dog artikel 6 i Rådets forordning (EF) nr. 2988/95(19).

Artikel 48

Force majeure og usædvanlige omstændigheder

1. Tilfælde af force majeure og usædvanlige omstændigheder skal sammen med en for myndighederne tilfredsstillende dokumentation herfor, skriftligt meddeles myndighederne inden for en frist på ti arbejdsdage fra det tidspunkt, hvor landbrugeren er i stand til at give sådan meddelelse.

2. Usædvanlige omstændigheder kan af myndighederne anerkendes i f.eks. følgende tilfælde:

a) landbrugerens afgang ved døden

b) landbrugerens uarbejdsdygtighed i længere tid

c) en alvorlig naturkatastrofe, der i væsentlig grad rammer bedriftens landbrugsareal

d) ødelæggelse af staldbygninger ved en hændelig begivenhed

e) en epizooti, der rammer hele landbrugerens besætning eller del af denne.

Artikel 49

Tilbagekrævning af uberettiget udbetalte beløb

1. Er der foretaget udbetaling af uberettigede beløb, har landbrugeren pligt til at tilbagebetale de pågældende beløb med tillæg af renter, der beregnes efter stk. 3.

2. Medlemsstaterne kan beslutte, at et uberettiget udbetalt beløb tilbagesøges ved modregning af beløbet i forskud eller betalinger til den pågældende landbruger i forbindelse med støtteordninger som omhandlet i artikel 1, stk. 1, i forordning (EØF) nr. 3508/92 efter datoen for beslutningen om tilbagebetaling. Den pågældende landbruger kan dog tilbagebetale beløbet uden at afvente modregning.

3. Renter beregnes for det tidsrum, der forløber mellem meddelelsen om tilbagebetalingspligten til landbrugeren og tilbagebetalingen eller modregningen.

Rentesatsen fastsættes ifølge bestemmelserne herom i national ret, men kan ikke være lavere end den sats, der anvendes ved tilbagebetaling ifølge nationale bestemmelser.

4. Den i stk. 1 omhandlede forpligtelse til tilbagebetaling gælder ikke, hvis udbetalingen skyldes en fejl begået af den pågældende myndighed eller af en anden myndighed, og landbrugeren ikke med rimelighed kunne forventes at opdage fejlen.

Hvis fejlen vedrører faktiske forhold, der er relevante for beregningen af den pågældende betaling, finder første afsnit dog kun anvendelse, hvis beslutningen om tilbagebetaling ikke er blevet meddelt senest 12 måneder efter udbetalingen.

5. Den i stk. 1 omhandlede forpligtelse til tilbagebetaling gælder ikke, hvis der fra datoen for støttens udbetaling hengår mere end ti år, inden støttemodtageren fra myndighederne får den første meddelelse om, at den pågældende betaling var uberettiget.

Den i første afsnit omhandlede frist afkortes dog til fire år, hvis støttemodtageren har handlet i god tro.

6. For beløb, der skal tilbagebetales som følge af foretagne nedsættelser og udelukkelser i henhold til artikel 13 og afsnit IV, gælder en forældelsesperiode på fire år.

7. Stk. 4 og 5 finder ikke anvendelse på forskud.

8. Medlemsstaterne kan beslutte ikke at kræve tilbagebetaling af beløb på 100 EUR eller derunder, eksklusive renter, pr. landbruger og pr. præmieperiode, hvis der ifølge den nationale lovgivning ikke kræves tilbagebetaling i sådanne tilfælde.

Artikel 50

Overdragelse af en bedrift

1. I denne artikel forstås ved:

a) "overdragelse af en bedrift": salg, bortforpagtning eller en tilsvarende form for overdragelse af de pågældende produktionsenheder

b) "overdrager": den landbruger, hvis bedrift overdrages til en anden landbruger

c) "erhverver": den landbruger, til hvem bedriften overdrages

2. Hvis en bedrift efter indgivelsen af en støtteansøgning, og inden alle støttebetingelserne er opfyldt, i sin helhed overdrages fra en landbruger til en anden, ydes der ingen støtte til overdrageren for den overdragne bedrifts vedkommende.

3. Den støtte, overdrageren har ansøgt om, ydes til erhververen,

a) hvis erhververen inden for en frist efter overdragelsen, som fastsættes af medlemsstaterne, giver den relevante myndighed underretning om overdragelsen og anmoder om udbetaling af støtten

b) hvis erhververen forelægger den dokumentation, som myndighederne måtte kræve

c) hvis alle støttebetingelserne er opfyldt for den overdragne bedrifts vedkommende.

4. Når erhververen underretter myndighederne om overdragelsen af bedriften og anmoder om udbetaling af støtten i overensstemmelse med stk. 3, litra a),

a) overgår alle de rettigheder og forpligtelser, som overdrageren i henhold til det ved støtteansøgningen etablerede retsforhold har over for myndighederne, til erhververen

b) anses alle de for ydelsen af støtten nødvendige handlinger og erklæringer, som overdrageren har foretaget eller afgivet inden overdragelsen, ved anvendelsen af de pågældende EF-bestemmelser for at være foretaget eller afgivet af erhververen

c) betragtes den overdragne bedrift i givet fald i det pågældende produktionsår eller den pågældende præmieperiode som en særskilt bedrift.

5. Hvis en støtteansøgning indgives efter, at de for ydelsen af støtten nødvendige handlinger er foretaget, og en bedrift i sin helhed overdrages fra en landbruger til en anden, efter at disse handlinger er blevet påbegyndt, men inden alle støttebetingelserne er opfyldt, kan støtten ydes til erhververen, forudsat at betingelserne i stk. 3, litra a) og b), er opfyldt. I så fald finder stk. 4, litra b), anvendelse.

6. Medlemsstaterne kan i givet fald beslutte at yde støtten til overdrageren. I så fald:

a) ydes der ingen støtte til erhververen, og

b) sørger medlemsstaterne for, at kravene i stk. 2-5 finder tilsvarende anvendelse.

Artikel 51

Yderligere foranstaltninger og gensidig bistand medlemsstaterne imellem

1. Medlemsstaterne træffer alle yderligere foranstaltninger, der er nødvendige for en korrekt anvendelse af denne forordning, og yder hinanden den fornødne bistand i forbindelse med den i forordningen foreskrevne kontrol. I så henseende kan medlemsstaterne også, hvor forordningen ikke indeholder bestemmelser om nedsættelser og udelukkelser, vedtage passende nationale sanktioner over for producenter eller andre markedsdeltagere, f.eks. slagterier eller sammenslutninger, der er involveret i støttebevillingsproceduren, for derved at sikre overholdelse af kontrolkravene såsom bedriftens ajourførte besætningslister eller opfyldelse af underretningsforpligtelser.

2. I det omfang, det er nødvendigt eller foreskrevet, yder medlemsstaterne hinanden gensidig bistand for at sikre en effektiv kontrol, og for at sikre ægtheden af forelagte dokumenter og/eller nøjagtigheden af udvekslede oplysninger.

Artikel 52

Meddelelser

1. Hvis medlemsstaterne foretager ændringer vedrørende deres gennemførelse af det integrerede system, giver de Kommissionen meddelelse herom.

2. Medlemsstaterne sender senest den 31. marts hvert år for markafgrøder og senest den 31. august hvert år for husdyrstøtte Kommissionen en rapport for det foregående kalenderår, som navnlig skal omhandle følgende:

a) forløbet af iværksættelsen af det integrerede system

b) antallet af ansøgninger, det samlede areal og det samlede antal dyr fordelt på de enkelte støtteordninger som omhandlet i artikel 1 i forordning (EØF) nr. 3508/92

c) antallet af ansøgninger, det samlede areal og det samlede antal dyr, der er kontrolleret

d) resultaterne af den udførte kontrol, med angivelse af de nedsættelser og udelukkelser, der er foretaget i henhold til afsnit IV.

Samtidig med fremsendelsen af de i første afsnit omhandlede meddelelser vedrørende husdyrpræmier giver medlemsstaterne også meddelelse om det samlede antal støttemodtagere under de støtteordninger, der er omfattet af det integrerede system.

Hvis der foreligger usædvanlige omstændigheder, kan medlemsstaterne efter aftale med Kommissionen fravige de i første afsnit nævnte frister.

3. Medlemsstaterne underretter Kommissionen om de nationale foranstaltninger, der er truffet i henhold til denne forordning.

4. De elektroniske data, der er etableret som en del af det integrerede system, skal anvendes ved udarbejdelsen af de oplysninger, som medlemsstaterne skal meddele Kommissionen i henhold til forordningerne for de enkelte sektorer.

AFSNIT VI

OVERGANGSBESTEMMELSER OG AFSLUTTENDE BESTEMMELSER

Artikel 53

Ophævelser

1. Forordning (EØF) nr. 3887/92 ophæves. Den anvendes dog fortsat for støtteansøgninger vedrørende produktionsår eller præmieperioder, der udløber inden den 1. januar 2002.

2. Henvisninger til forordning (EØF) nr. 3887/92 skal forstås som henvisninger til nærværende forordning og læses i overensstemmelse med sammenligningstabellen i bilaget.

Artikel 54

Ikrafttrædelse

1. Denne forordning træder i kraft dagen efter offentliggørelsen i De Europæiske Fællesskabers Tidende.

2. Den anvendes for støtteansøgninger vedrørende produktionsår eller præmieperioder, der begynder fra og med den 1. januar 2002.

Artikel 3 og artikel 52, stk. 2, andet afsnit, anvendes med virkning fra den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. december 2001.

På Kommissionens vegne

Franz Fischler

Medlem af Kommissionen

(1) EFT L 355 af 5.12.1992, s. 1.

(2) EFT L 72 af 14.3.2001, s. 6.

(3) EFT L 391 af 31.12.1992, s. 36.

(4) EFT L 314 af 14.12.2000, s. 8.

(5) EFT L 337 af 4.12.1990, s. 7.

(6) EFT L 328 af 23.12.2000, s. 1.

(7) EFT L 160 af 26.6.1999, s. 1.

(8) EFT L 145 af 31.5.2001, s. 16.

(9) EFT L 204 af 11.8.2000, s. 1.

(10) EFT L 160 af 26.6.1999, s. 21.

(11) EFT L 201 af 26.7.2001, s. 1.

(12) EFT L 160 af 26.6.1999, s. 103.

(13) EFT L 355 af 5.12.1992, s. 32.

(14) EFT L 281 af 4.11.1999, s. 30.

(15) EFT L 245 af 1.10.1993, s. 99.

(16) EFT L 312 af 20.11.1998, s. 1.

(17) EFT L 354 af 30.12.1997, s. 23.

(18) EFT L 160 af 26.6.1999, s. 48.

(19) EFT L 312 af 23.12.1995, s. 1.

BILAG

SAMMENLIGNINGSTABEL

>TABELPOSITION>